ועדת הכלכלה, כנסת 24, פרוטוקול מספר 289, 2022-06-27 12:30

מיכאל ביטון: אנחנו ממשיכים את מרתון הדיונים של ועדת הכלכלה, לקראת פיזור הכנסת אנחנו מנסים להציל כמה דברים.

מיכאל ביטון: הנושא הוא: " הצעת חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) (תיקון - זכות במקרקעין בקבוצת רכישה), התשפ"א–2021".

מיכאל ביטון: מדובר בהצעת החוק של מיכאל מלכיאלי.

מיכאל ביטון: התחייבתי בפניו שיתחיל פה דיון ואני מקיים את ההתחייבות.

מיכאל ביטון: אני רוצה לשמוע גם את עמדת הממשלה כלפי חוק זה.

מיכאל ביטון: כל הדוברים יצטרכו לדבר קצר ולעניין כי יש לנו 20 דקות לדון.

מיכאל ביטון: מלכיאלי, בבקשה, קצר.

מיכאל מלכיאלי: תודה רבה, אדוני, על קיום הדיון, תודה גם למנהלת הוועדה.

מיכאל מלכיאלי: החוק הוא פשוט ולא מורכב, הוא הולך להחריג אנשים בעלי קרקעות שמיועדות לדיור לקבוצות רכישה, שגם הם יוכלו לקבל את המענק של מס ההכנסה השלילי.

מיכאל ביטון: תסביר עוד קצת, עבור האדם הפשוט.

מיכאל מלכיאלי: אין פה אנשים פשוטים אבל אסביר שוב.

מיכאל מלכיאלי: אדם שיש לו דירה זכאי לקבל מס הכנסה שלילי.

מיכאל מלכיאלי: אדם שמחזיק קרקע לא זכאי.

מיכאל מלכיאלי: תפיסת המדינה היא שבעל קרקע הוא אדם עשיר.

מיכאל מלכיאלי: אדם הולך לקנות דירה בקבוצת רכישה, אי-אפשר לרשום על שמו את הדירה כי אין דירה.

מיכאל מלכיאלי: הוא שם המון כסף, מה הערבויות של משלם הכסף מול הקבלן?

מיכאל מלכיאלי: שרושמים את המגרש, חלק מהקבוצה, על שמו.

מיכאל מלכיאלי: אותו תפרן שרוצה ללכת מחר לקבל החזר מס הכנסה שלילי, אומרים לו שהוא לא יקבל כי יש מגרש על שמו.

מיכאל מלכיאלי: הוא גם קנה בקבוצת רכישה וגם לא מקבל כי יש לו מגרש על שמו.

מיכאל מלכיאלי: פנו אלי עשרות שנתקעו בסיפור הזה.

מיכאל מלכיאלי: החוק הזה הולך להחריג אדם שהוא בעל קרקע בשותפות אם מטרת הקרקע היא קבוצת רכישה.

מיכאל ביטון: עמדת האוצר, בבקשה.

מיכאל מלכיאלי: זה בתמיכת הממשלה.

מיכאל ביטון: החוק עבר בתמיכת הממשלה, גם במליאה.

מיכאל ביטון: בבקשה, עמדת הממשלה.

ישי פרלמן: ישי פרלמן מרשות המיסים.

מיכאל ביטון: אמרתי לחבר הכנסת שאביא את זה לדיון, בגלל חוסר הזמן איננו יכולים לערוך דיון ארוך.

מיכאל ביטון: האם אתם בשלים להביא להצבעה על מרכיב צנוע בחוק הזה כדי שיתקדם לקראת דיון במליאה כי זה לא לביצוע עדיין, זה רק חוזר למליאה.

מיכאל ביטון: נא להתייחס למהות וגם לנכונות לקדם.

ישי פרלמן: אני ישי פרלמן מרשות המיסים.

ישי פרלמן: כפי שהסביר חבר הכנסת, יש פה עניין שיוצר עיוות, מי שיש לו קרקע ולא דירה אינו זכאי למענק עבודה, למרות שהקרקע נועדה לשמש כדירה.

ישי פרלמן: זו הבעיה של קבוצות הרכישה האלה.

ישי פרלמן: אנחנו מסכימים שיש פה עיוות אבל חושבים שאם מטפלים בעיוות הזה אז צריך לטפל בעיוותים הדומים בגלל שזה יכול לקרות גם כשאתה קונה במסגרת פרויקט של בנה ביתך, רוכש קרקע כדי לבנות לבד ולא במסגרת קבוצת רכישה, וגם אם קנית קרקע אז יש תקופה של שנתיים עד שאתה מצליח לבנות את הדירה שלך וגם בתקופה הזאת אתה לא זכאי למענק עבודה.

ישי פרלמן: זה בדיוק אותו רציונל.

מיכאל ביטון: מענק עבודה נמנע מאדם שיש בבעלותו דירה אחת למגורים?

ישי פרלמן: בדיוק לא, זה העניין.

ישי פרלמן: אם יש לך דירה למגורים אז לא נמנע ממך, אבל אם יש לך קרקע אז כן נמנע ממך.

מיכאל ביטון: מה ההבדל?

מיכאל ביטון: אם זו הקרקע היחידה שלי למגורים, למה לא משנים את החוק הזה?

ישי פרלמן: זה מה שבאנו לעשות.

מיכאל ביטון: אם אדם בפריפריה והוא עני, ואין דיור ציבורי ולא בונים בתים קבלניים כי זה לא כלכלי, ואין התחדשות עירונית, אז נשאר לו לקנות מגרש של רבע דונם מהמדינה בזכאות, למה הוא צריך לא לקבל מענקי עבודה?

מיכאל מלכיאלי: אדוני היושב-ראש, זה מה שהוא אמר, שצריך להרחיב גם לדוגמה זו.

מיכאל ביטון: אני שואל, אדם שקנה רבע דונם, אין לו בית, אין התחדשות עירונית, מה הקשר בין זה שאולי יהיה לו בית עוד מעט לבין זה שנמנעים ממנו מענקי עבודה.

יגאל ימיני: ברשות יושב-ראש הוועדה, אני יגאל ימיני מרשות המיסים, בחוק מענק עבודה נקבעו כמה כללים ותנאים לזכאות.

יגאל ימיני: אחד התנאים לשלילת זכאות הוא בעלות על דירת מגורים יחידה ועוד 50% זכויות מקרקעין כלשהן.

מיכאל ביטון: לא על הדירה היחידה.

יגאל ימיני: נגיד שיש לי דירת מגורים יחידה ויש לי עוד - - -

מיכאל ביטון: אז אם אין לי כלום ויש לי רק מגרש עבור בניית הבית העתידי שלי, למה אני, חל עלי או לא חל עלי?

יגאל ימיני: החוק מתייחס לאחוזים בשטח.

יגאל ימיני: אם יש לי דירת מגורים או שאין לי דירה בכלל- - - מאחר שזה 100% אז נשללת ממך הזכאות.

מיכאל ביטון: אבל זה הבית היחיד שיהיה לי.

ישי פרלמן: אנחנו מסכימים במהות, זה בדיוק - - -

מיכאל ביטון: אז בואו נצביע.

מיכאל מלכיאלי: אדוני היושב-ראש - - -

מיכאל ביטון: שנייה, אתה מפריע לי לקדם את החוק שלך.

מיכאל ביטון: בואו נתקן את העוול הזה.

ישי פרלמן: הממשלה מסכימה להצעה של יושב-ראש הוועדה ואנחנו מוכנים לתקן את העוול הזה.

מיכאל ביטון: אז אולי תעשו דיון בחוץ ונשיג נוסח מוסכם?

מיכאל מלכיאלי: אנחנו אחרי הדיון.

מיכאל ביטון: אני יכול להצביע בעד החוק?

ישי פרלמן: כן.

מיכאל ביטון: תודה, אהבתי.

איתי עצמון: רגע.

מיכאל ביטון: למה לא?

איתי עצמון: הנוסח שמונח על שולחן הוועדה - - -

מיכאל מלכיאלי: איתי, שנייה, אני רוצה - - -

מיכאל ביטון: אתה מפריע, מלכיאלי, היועץ המשפטי מדבר עכשיו.

איתי עצמון: הנוסח שמונח על שולחן הוועדה, כפי שיודע חבר הכנסת מלכיאלי, הוא הנוסח שעבר בקריאה טרומית.

איתי עצמון: אם הנוסח הזה, כמו שהוא, מקובל אז אין בעיה לאשר אותו.

מיכאל ביטון: אנחנו יכולים לקדם את הנוסח?

ישי פרלמן: הנוסח המדויק שעבר בקריאה טרומית לא פותר את הבעיה שהעלית עכשיו.

מיכאל ביטון: אז אולי נכניס את זה לנוסח?

איתי עצמון: - - - הבאים.

מיכאל ביטון: למה?

איתי עצמון: כי אנחנו צריכים להתעמק - - -

מיכאל ביטון: למה כל-כך להתעמק, זה עוד יחזור אלינו לדיונים.

מיכאל מלכיאלי: בדיוק.

מיכאל ביטון: זה פעם ראשונה שאנחנו מחוקקים חוק שיש בו סימני שאלה?

מיכאל מלכיאלי: אני אומר כך, כבוד היושב-ראש, לפני הקריאה השנייה והשלישית אנחנו נשב איתם על הנוסח התוספתי, נפתור את הבעיה שאתה העלית ושלום.

מיכאל ביטון: אני חשבתי שהממשלה לא רוצה להצביע בעד החוק, עכשיו הם מוכנים.

איתי עצמון: אז אולי נוסיף בשלבים הבאים.

מיכאל מלכיאלי: בדיוק, איתי.

מיכאל ביטון: בשלבים הבאים נוסיף את התיקונים.

מיכאל ביטון: מקובל עליכם?

מיכאל מלכיאלי: לפני קריאה שנייה ושלישית.

מיכאל ביטון: אם אתם רוצים עכשיו, אני גם את זה מוכן.

איתי עצמון: איני יודע לתת ייעוץ לגבי הצעות שלא מונחות בפני ולא בחנתי אותן, אני יודע להתייחס רק לגבי מה שמונח על השולחן.

מיכאל ביטון: מה אתם רוצים לעשות?

ישי פרלמן: אם היועץ המשפטי לא רוצה להעביר - - -

איתי עצמון: זו לא שאלה של רצון.

עידית חנוכה: זו שאלה של התנהלות.

מיכאל ביטון: יש לכם נוסח?

ישי פרלמן: יש לנו הצעה של נוסח.

איתי עצמון: למי העברתם את ההצעה?

איתי עצמון: אלי לא הועבר דבר.

מיכאל ביטון: למה לא שלחתם אותה ליועץ המשפטי של הוועדה?

ישי פרלמן: הבנו שהדיון עולה רק בשלב מאוד מאוחר.

מיכאל ביטון: לא הבנתי.

עידית חנוכה: סליחה?

ישי פרלמן: קיבלנו אתמול - - -

עידית חנוכה: ההתנהלות פה בעייתית משהו.

איתי עצמון: ככה לא מתנהלים בוועדת הכלכלה, אנחנו עובדים בצורה מסודרת ומנהלים הליכי חקיקה תקינים ולא עובדים כך.

רון כץ: מיכאל, כולם פה מנומסים.

רון כץ: רוצים להגיד לך ששלחו בזמן, לא קיבלו תשובה, ועכשיו אתה תקוע עם זה אז תקבל החלטה.

מיכאל ביטון: אני לא תקוע - - -

מיכאל מלכיאלי: לכן הפיתרון - - -

מיכאל ביטון: אתה, אל תפריע לי, הבנתי את הכול, תאמין לי, סתם אתה מוסיף מילים.

מיכאל ביטון: אנחנו יכולים, אדוני, רשות המיסים, זה חוזר מפה לקריאה ראשונה?

ישי פרלמן: הכנה לקריאה שנייה ושלישית.

מיכאל ביטון: זה הולך להצבעה במליאה לקריאה ראשונה וחוזר אלינו לקריאה שנייה ושלישית.

מיכאל ביטון: אנחנו נגיד לפרוטוקול מה השיפורים בחוק שייעשו לקראת הקריאה השנייה והשלישית ונצביע על הנוסח כפי שהוא.

מיכאל ביטון: זה מקובל עליכם?

ישי פרלמן: כן.

מיכאל ביטון: אז תגידו לנו את התיקונים העתידיים שאתם רוצים להוסיף.

איתי עצמון: אוכל גם לכתוב בדברי ההסבר שבעת הכנת הצעת החוק לקריאה השנייה והשלישית הוועדה תבחן - - -

מיכאל ביטון: כן, הובהר שיוכנסו שינויים לפי המדיניות שהוצגה כבר בדיון על קריאה ראשונה.

מיכאל ביטון: רשות המיסים, אנא אמור לפרוטוקול את השיפורים לחוק שיעוגנו בו בהכנה לקריאה השנייה והשלישית.

ישי פרלמן: יש שיפורים טכניים שזה ניסוח ההגדרה בצורה יותר מדויקת בהתאם לחוקי מס אחרים, זה שיפור אחד שאנחנו רוצים לעשות בקריאה השנייה.

ישי פרלמן: מבחינה מהותית, יש שתי קבוצות נוספות שנרצה להוסיף, הקבוצה של בנה ביתך וקבוצה של אנשים שגרים בדירה שאינה מוגדרת כדירת מקרקעין לעניין חוק מיסוי מקרקעין בגלל בעיות בחוקיות של הדירה.

ישי פרלמן: במקרים כאלה, כשיש למישהו קרקע - - -

מיכאל ביטון: אני שמעתי על מקרה כזה: יתום נחשב ליורש בית אביו אבל אמא שלו בת 50 והיא תחיה עוד 40 שנים, אז הוא לא יכול לקבל זכאויות מסוימות כי הוא יורש של בית שיגיע אליו עוד 40 שנים.

מיכאל ביטון: הבנת את המצב?

מיכאל ביטון: זה לא בנושא מענקי עבודה אבל זו השפעה אחרת.

מיכאל ביטון: אז היתום נדפק.

מיכאל ביטון: כתוב בתורה שלא לענות יתום ואלמנה.

מיכאל מלכיאלי: זה לא בקואליציה.

מיכאל ביטון: אתה מכיר את המצב הזה?

ישי פרלמן: אני לא מכיר את המצב הזה.

מיכאל ביטון: אז תעמיק בזה, תבדוק לי את זה.

מיכאל ביטון: אמרת מה חשוב לך לעגן בחקיקה העתידית.

איתי עצמון: האם יש הערות לגוף הנוסח כפי שמונח כרגע על שולחן הוועדה?

איתי עצמון: אקריא אותו:

איתי עצמון: אם אינני טועה, קבוצת רכישה גם לא מוגדרת בחוק שאנחנו מתקנים כרגע.

איתי עצמון: השאלה היא אם לשאוב את ההגדרה מחוק מיסוי מקרקעין.

ישי פרלמן: אני יכול להקריא הגדרה לקבוצת רכישה.

איתי עצמון: אוקיי.

ישי פרלמן: לעניין זה, "קבוצת רכישה": קבוצת רוכשים המתארגנת לרכישת זכות במקרקעין ולבנייה על הקרקע של נכס שהוא דירה המיועדת לשמש למגורים, ובלבד שהרוכשים בקבוצה מחויבים למסגרת חוזית כהגדרתה בחוק מיסוי מקרקעין.

מיכאל ביטון: יופי, זה הנוסח המוסכם, אתה תעביר את זה בכתב גם לוועדה ועל זה אנחנו מצביעים.

מיכאל ביטון: מי בעד?

מיכאל ביטון: מי נגד?

מיכאל ביטון: מי נמנע?

מיכאל ביטון: אושר.

מיכאל ביטון: החוק עבר פה-אחד בוועדת הכלכלה.

מיכאל ביטון: הוא יוכן לקריאה השנייה והשלישית, יעוגנו בו תיקונים נוספים לקבוצות אחרות שבהן יש עיוות בזכאות.

מיכאל ביטון: החוק הזה חייב להגיע לקריאה שנייה ושלישית דחוף מכיוון שמענקי העבודה מסייעים לקיום של החלשים ביותר ואם הם לא מקבלים אותו בגלל הבירוקרטיה הזאת אז לקחנו להם אוכל מהשולחן.

מיכאל ביטון: אני רוצה להודות לחבר הכנסת מלכיאלי שבנחישות, ברגע האחרון, דחף את כולנו לאשר את החוקה הזה.

מיכאל מלכיאלי: מה אתה מתכוון: "רגע אחרון"?

מיכאל ביטון: לפני פיזור הכנסת.

מיכאל ביטון: מה אתה התכוונת?

רון כץ: גם כשהוא מקבל הצלחות הוא לא נרגע.

מיכאל ביטון: הוא היפראקטיבי.

רון כץ: לא נרגע.

מיכאל ביטון: צריך להדיח אותו מתפקיד יושב-ראש סיעת ש"ס.

רון כץ: תראה איזה יופי של שיתוף פעולה יכול להיות פה אם רק תקבלו קצת שכל.

מיכאל מלכיאלי: תמיד אמרתי שאתה ומיכאל בסדר, הבעיה היא לא אצלכם.

מיכאל ביטון: באווירה חיובית זו אני נועל את הדיון.